முன்பு ஒரு டிராக்டர் மூன்று முறை மட்டுமே ஒரு நாள் சென்று வரமுடியும். ஆனால் தற்போது பத்து முறை சென்று வர முடிவதால் சன்னிதானத்துக்கு தேவையான பொருட்கள் தட்டுபாடு இல்லாமல் வருகிறது. மேலும் பக்தர்கள் சிரமம் இல்லாமல் மலை இறங்க முடிகிறது. இதுபோல பம்பையில் இருந்து நீலிமலை- அப்பாச்சிமேடு வழியாக வரும் பக்தர்கள் செங்குத்தான ஏற்றத்தில் மிகவும் சிரமப்பட்டனர். பகல் நேரத்தில் சூரியனின் தாக்கம் அதிகமாக இருக்கும் என்பதால் பக்தர்கள் சிரமப்பட்டனர். இதை போக்கும் வகையில் இந்த பாதையின் பெரும்பாலான இடங்களிலும் தகரத்தால் வேயப்பட்ட நிழற்பந்தல்கள் அமைக்கப்பட்டுள்ளது. பகல் நேரத்தில் மலைஏறும் பக்தர்களுக்கு இது மிகவும் உதவியாக இருக்கிறது என்று பக்தர்கள் கூறுகின்றனர். சன்னிதானத்தில் பெரும்பாலான வியாபார நிறுவனங்களும் அப்புறப்படுத்தப்பட்டுவிட்டது. இந்த இடங்களை பக்தர்கள் வசதிக்காக பயன்படுத்துவதில் தேவசம்போர்டு அதிக கவனம் செலுத்தி வருகிறது. 108 படிகள் ஏறி பாண்டித்தாவளம் செல்லும் பாதையில் உள்ள கடைகள் அப்புறப்படுத்தப்பட்டு அங்கு தரை ஓடுகளால் பக்தர்கள் தங்கும் இடம் அமைக்கப்பட்டுள்ளது. இது மகரவிளக்கு நாளில் பக்தர்கள் ஆபத்து இல்லாமல் இருந்து ஜோதி தரிசனம் நடத்த வசதியாக அமையும். சன்னிதானத்தில் 18-ம் படியின் இடது புறம் மட்டுமே பிரசாத கவுண்டர்கள் அமைக்கப்பட்டிருந்தது. தற்போது மாளிகைப்புறம் கோயில் அருகே உள்ள கட்டிடத்திலும் பிரசாத கவுண்டர்கள் அமைக்கப்பட்டுள்ளது. இதன் மூலம் பிரசாத கவுண்டர்களில் ஏற்படும் நெரிசல் தவிர்க்கப்படுகிறது. தனியார் அன்னதானம் பெரும்பாலும் தவிர்க்கப்பட்டு தேவசம்போர்டு சார்பில் 24 மணி நேரமும் கஞ்சி அன்னதானமாக வழங்கப்படுகிறது.